רדיו 103FM ופרופ יורם לס הגיעו לפשרה עם עו"ד אלן דרשוביץ • יתנצלו, יצהירו כי מעולם לא קיים יחסי מין עם אשה שהיתה משועבדת לגפרי אפשטיין ויתרמו סכום בלתי ידוע • דרשוביץ תבע 4 מיליון שקל אחרי שלס קבע בשידור שהוא אנס ילדות
תביעת המיליונים שהגיש אלן דרשוביץ נגד יורם לס ורדיו 103FM הסתיימה בהודעת התנצלות ותרומה. בספטמבר 2020 הגיש דרשוביץ תביעה בסך 4 מיליון שקלים בטענה כי לס, שהנחה תוכנית רדיו בתחנה, הוציא את דיבתו "במדרג החמור ביותר" כשאמר בשידור בשיחה עם מאזינה, "רגע, אבל דרשוביץ אנס ילדות יחד עם אפשטיין" חזר ואמר "דרשוביץ אנס ילדות" ואף שילש "ודרשוביץ אנס בפועל ילדות. הוא הודה. הוא הודה", וריבע: "הוא אנס. הוא הודה במו פיו". אפשטיין הוא המיליארדר גפרי אפשטיין, שהתאבד בתא כלאו לאחר שאורח חייו, שכלל התעללות מינית סדרתית בנשים ונערות, אותגר שוב על ידי רשויות החוק בארה"ב. דרשוביץ היה פרקליטו של אפשטיין ומי שחילץ אותו בעונש קל מאישומים בעבירות מין ב-2008. וירגיניה גופרה, מקורבנותיו של אפשטיין, טענה בעבר כי אולצה לקיים יחסי מין עם דרשוביץ במסגרת שִעבודה בידי אפשטיין. דרשוביץ הכחיש זאת והשניים ניהלו תביעות דיבה הדדיות, עד שלאחרונה משכו אותן תוך שגופרה מבהירה כי יתכן ששגתה ודרשוביץ משבח אותה על מאבקה בסחר בנשים. לטענת משרד עורכי הדין גליה כהן ושות, באי כוחו של דרשוביץ בתביעה נגד 103FM, דברי לס היו שקר ודרשוביץ לא אנס ילדות. "פרופ דרשוביץ מעולם לא אנס אף אחת", נכתב בכתב התביעה, "לא ילדה ולא אישה". עורכי הדין אף מוסיפים, למעלה מן הדרוש, כי "פרופ דרשוביץ גם מעולם לא קיים יחסי מין עם ילדה או אשה הקשורה לאפשטיין". בעקבות התביעה לס התנצל והקלטת התוכנית שבה אמר את הדברים נמחקה מן הרשת. בכתב ההגנה שהגישו, באמצעות עורכי-הדין יורם מושקט ואוריין אשכולי-יהלום, טענו לס ותחנת הרדיו כי כשאמר בשידור חי שדרשוביץ "אנס ילדות" ואף הודה בכך, הוא בסך הכל הביע את דעתו ולא קבע זאת כעובדה. עוד נטען בכתב ההגנה כי לס אינו משפטן ו"לא התיימר לקבוע חבות משפטית" של דרשוביץ, אלא בסך הכל "דיבר בשפת העם לגבי דברים שאותם הבין מצפייה" בסדרה הדוקומנטרית של נטפליקס "גפרי אפשטיין: עושר מחריד" ("Jeffrey Epstein: Filthy Rich"). לאחרונה הגיעו הצדדים לפשרה ולפיה לס ותחנת הרדיו מודים כי הוציאו את דיבתו של דרשוביץ ופרסמו פרסום שגוי המהווה לשון הרע. הנתבעים התחייבו לפרסם באתר 103FM וכן באנגלית באתר ה"גרוזלם פוסט" (שניהם בבעלות אלי עזור), את הנוסח הבא: בעקבות הפרסום, פרופ דרשוביץ הגיש תביעה נגד תחנת הרדיו ופרופ לס, ומיד לאחר מכן פרופ לס ותחנת הרדיו התנצלו. מאוחר יותר תוכניתו של פרופ לס הורדה משידור. ביום 8.11.2022 הגב וירגיניה גופרה, מי שהעלתה את האשמה כאילו פרופ דרשוביץ קיים איתה יחסי מין, חזרה בה מכל האשמה נגד פרופ דרשוביץ, משכה את תביעתה נגדו והודתה שככל הנראה היא עשתה טעות כאשר האשימה את פרופ דרשוביץ. גם לפני שגב גופרה חזרה בה מהדברים, צריך היה להימנע מלהוציא את דיבתו של פרופ דרשוביץ. ברצוננו לומר בצורה ברורה וצלולה; כל הדברים שאמר פרופ לס אודות פרופ דרשוביץ היו שגויים וחסרי יסוד. אנחנו מתנצלים בפני פרופ דרשוביץ על הדברים, מצרים על הנזק שנגרם לו מאמירתם, מודים לפרופ דרשוביץ על תרומתו ארוכת השנים למדינת ישראל ותורמים בשמו לארגון החשוב איחוד הצלה". לא נמסר סכום התרומה שהתחייבה תחנת הרדיו להעביר בשמו של התובע דרשוביץ. 42329-09-20